- Hindi News
- National
- मणप्पुरम गोल्ड लोन के आॅफिस में हंगामा बच्चों की पढ़ाई के लिए गिरवी रखे गहने कंपनी ने कर दिए नील
मणप्पुरम गोल्ड लोन के आॅफिस में हंगामा बच्चों की पढ़ाई के लिए गिरवी रखे गहने कंपनी ने कर दिए नीलाम
39.2 ग्राम गहने के बदले दिए 82900, नीलामी से मिले 85800
भास्कर संवाददाता | उज्जैन
बच्चों की पढ़ाई के लिए इंदिरा नगर में रहने वाली प्रेमबाई ने नगर निगम के सामने स्थित मणप्पुरम गोल्ड लोन कंपनी में गहने गिरवी रखे थे। गुरुवार को जब वह ब्याज जमा करने गईं तो पता चला कि 15 दिन पहले ही गहनों की नीलामी हो गई है। इसी बात पर जमकर हंगामा हुआ। महिला का आरोप था कि कंपनी ने बिना उनकी जानकारी के नीलामी की है। हंगामे की खबर पर चिमनगंज मंडी पुलिस मौके पर पहुंच गई। महिला की शिकायत पर पुलिस जांच कर रही है। प्रेम बाई ने बताया कि उन्होंने 26 मई को सोने का एक बाजूबंद, एक चेन और एक लॉकेट कुल 39.2 ग्राम सोना गिरवी रखकर 82 हजार नौ सौ रुपए लोन लिया था। गुरुवार को वह ब्याज के 15 हजार जमा करने आई तो पता चला कि लोन नहीं चुका पाने के कारण गहने नीलाम कर दिए हैं। ब्रांच हेड रामराज परमार ने बताया कि कंपनी के नियमों के मुताबिक 90 दिन के लिए गहने गिरवी रखकर लोन दिया जाता है। पैसे जमा नहीं करने पर दो बार नोटिस भेजा गया। उसके बाद भी पैसे जमा नहीं हुए तो 9 दिसंबर को भोपाल स्थित हेड ऑफिस में गहनों की 85900 रुपए में नीलामी कर दी गई। इधर प्रेमबाई का कहना था कि मैनेजर ने 25 दिसंबर तक समय दिया था। 15 हजार ब्याज जमाकर लोन का रिन्यू करना था। मौके पर पहुंचे चिमनगंज मंडी के एसआई एसएस चौहान ने बताया कि महिला से आवेदन लेकर मामले की जांच की जा रही है।
पुलिस को घटना की जानकारी देती महिला।
tgl_Latn sot_Latn hin_Deva hin_Deva hin_Deva bho_Deva hin_Deva hin_Deva